**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**Օ Ր Ե Ն Ք Ը**

**«ՀԱՆՐԱՅԻՆ ԾԱՌԱՅՈՒԹՅՈՒՆՆԵՐԻ ԿԱՐԳԱՎՈՐՄԱՆ ՊԱՐՏԱԴԻՐ ՎՃԱՐՆԵՐԻ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔՈՒՄ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ**

**Հոդված 1.** «Հանրային ծառայությունների կարգավորման պարտադիր վճարների մասին» Հայաստանի Հանրապետության 2021 թվականի նոյեմբերի 18-ի ՀՕ-366-Ն օրենքի (այսուհետ՝ Օրենք) 6-րդ հոդվածի 3-րդ մասում «7-րդ հոդվածի 2-րդ մասով» բառերը փոխարինել «8-րդ հոդվածի 1-ին մասով» բառերով։

**Հոդված 2.** Օրենքի 8-րդ հոդվածը շարադրել հետևյալ խմբագրությամբ.

«**Հոդված 8. Կարգավորման պարտադիր վճարների տարեկան դրույքաչափերի հաշվարկման և հաստատման կարգը**

1. Հանձնաժողովի` օրենքներով սահմանված լիազորությունների իրականացման համար անհրաժեշտ դրամական միջոցների գոյացման նպատակով հաշվարկվող կարգավորման պարտադիր վճարների տարեկան մեծության որոշման համար հիմք է ընդունվում յուրաքանչյուր վճարողի հանրային ծառայության կարգավորվող ոլորտում գործունեության (յուրաքանչյուր լիցենզիայի (թույլտվության) համար առանձին) հաշվետու տարվան նախորդող երկրորդ տարվա (սույն օրենքի 6-րդ հոդվածի 3-րդ մասով նախատեսված դեպքում հաշվետու տարվա կանխատեսվող) իրացման շրջանառությունը` առանց ավելացված արժեքի հարկի գումարների:
2. Յուրաքանչյուր վճարողի կարգավորման պարտադիր վճարների տարեկան մեծությունը որոշվում է`
3. հաշվետու տարվա համար սույն ենթակետի համաձայն հաշվարկվող բոլոր վճարողների կարգավորման պարտադիր վճարների հանրագումարը հանձնաժողովի հաշվետու տարվան նախորդող տարվա պահպանման ծախսերի մեծությունը գերազանցելու դեպքում՝ սույն հոդվածի 1-ին մասով նախատեսված իրացման շրջանառության 0.25 տոկոսի չափով,
4. հաշվետու տարվա համար սույն կետի 1-ին ենթակետի համաձայն հաշվարկվող բոլոր վճարողների կարգավորման պարտադիր վճարների հանրագումարը հանձնաժողովի հաշվետու տարվան նախորդող տարվա պահպանման ծախսերի մեծությունից պակաս լինելու դեպքում՝ հանձնաժողովի հաշվետու տարվան նախորդող տարվա համար հաստատված պահպանման ծախսերի մեծության հիման վրա, որի պարագայում սույն հոդվածի 1-ին մասով նախատեսված իրացման շրջանառության նկատմամբ կիրառվող տոկոսադրույքը որոշվում է հանձնաժողովի հաշվետու տարվան նախորդող տարվա պահպանման ծախսերի մեծության և հաշվետու տարվա համար ձևավորված բոլոր վճարողների իրացման շրջանառության հանրագումարի հարաբերությամբ՝ բազմապատկելով հարյուրով։
5. Սույն հոդվածի 1-ին և 2-րդ մասերի համաձայն՝ հանձնաժողովի կողմից իրականացվող հաշվարկների նախագիծը Կառավարության լիազոր մարմին է ներկայացվում յուրաքանչյուր տարվա բյուջետային գործընթացի համար սահմանված կարգով և ժամկետներում հանձնաժողովի պահպանման ծախսերի նախահաշվի հետ միասին, որն այնուհետև կարող է ճշգրտվել սույն հոդվածի 4-րդ մասով նախատեսված ժամկետում:
6. Սույն հոդվածի 1-ին և 2-րդ մասերի համաձայն՝ հանձնաժողովի կողմից հաշվետու տարվա վճարողների անվանական կազմը, կարգավորման պարտադիր վճարների տարեկան դրույքաչափերը (այդ թվում՝ ըստ ամիսների) հաշվարկվում և համապատասխան որոշմամբ հաստատվում են մինչև հաշվետու տարվան նախորդող տարվա ավարտը:
7. Եթե հաշվետու տարվա ընթացքում հաշվետու տարվա վճարողների անվանական ցանկում ներառված որևէ վճարողի՝ օրենքով կարգավորման պարտադիր վճարի վճարումից ազատմամբ կամ լիցենզիայի (թույլտվության) գործողության դադարեցման հիմքով կարգավորման պարտադիր վճարի վճարման պարտավորության դադարեցմամբ պայմանավորված տվյալ վճարողի կողմից մինչև տվյալ հաշվետու տարվա ավարտը չվճարվող գումարը կազմում է հանձնաժողովի տվյալ հաշվետու տարվա պահպանման ծախսերի ավելի քան 0.5 տոկոսը, ապա հանձնաժողովը մյուս վճարողների համար հաշվարկում և սահմանում է լրացուցիչ կարգավորման պարտադիր վճարներ: Յուրաքանչյուր վճարողի համար լրացուցիչ կարգավորման պարտադիր վճարի մեծությունը չի կարող գերազանցել տվյալ վճարողի համար սույն օրենքով սահմանված հիմնական կարգավորման պարտադիր վճարի տարեկան մեծության 25 տոկոսը։
8. Հանձնաժողովը յուրաքանչյուր տարի Հայաստանի Հանրապետությունում հաշվառված վճարողների կազմի (այդ թվում` դրանց հարկ վճարողների հաշվառման համարների) և վճարողների կարգավորման պարտադիր վճարների տարեկան դրույքաչափերի (ինչպես նաև վճարողների ամսական վճարների չափի) վերաբերյալ տեղեկատվությունը յուրաքանչյուր տարվա պետական բյուջեի մասին օրենքն ուժի մեջ մտնելուց հետո՝ 15-օրյա ժամկետում, իսկ կարգավորման պարտադիր վճարների մեծությունների փոփոխության դեպքում մինչև հանձնաժողովի համապատասխան որոշումն ուժի մեջ մտնելուն հաջորդող հինգերորդ օրը ներկայացնում է հարկային մարմին:»:

**Հոդված 3.** Ուժը կորցրած ճանաչել Օրենքի հավելվածը։

**Հոդված 4.** Սույն օրենքով սահմանված կարգով առաջին անգամ կարգավորման պարտադիր վճարների տարեկան դրույքաչափերը հաշվարկվում և ըստ վճարողների անվանական կազմի հաստատվում են սույն օրենքն ուժի մեջ մտնելու տարվան հաջորդող տարվա հունվարի 1-ից սկսվող հաշվետու տարվա համար։

**Հոդված 5.** Սույն օրենքն ուժի մեջ է մտնում պաշտոնական հրապարակմանը հաջորդող օրվանից: